Diari Oficial de la Generalitat Valenciana


Sumari del DOGV 2863, del 06-11-1996 (1996/839787)

ACORD de 25 d'octubre de 1996, del Govern Valencià, amb motiu dels esdeveniments de força major succeïts recentment a les comarques de la Ribera Baixa i la Safor, pel qual s'encomana a la Conselleria d'Indústria i Comerç determinades ajudes de suport i finançament en benefici de les empreses afectades.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2863

Data del DOGV
:   06-11-1996

Secció del DOGV
:   ALTRES DISPOSICIONS

Número del document
:   1996/839787


Data del document
:   25-10-1996

Organisme emissor
:   Conselleria d'Indústria i Comerç

Tipus de document
:   Acord

Anàlisi jurídica

ACORD de 25 d'octubre de 1996, del Govern Valencià, amb motiu dels esdeveniments de força major succeïts recentment a les comarques de la Ribera Baixa i la Safor, pel qual s'encomana a la Conselleria d'Indústria i Comerç determinades ajudes de suport i finançament en benefici de les empreses afectades.   
El Govern Valencià, en la reunió del dia 25 d'octubre de 1996, adoptà l'acord següent:  
Com a conseqüència de les inundacions succeïdes en algunes comarques de la Comunitat Valenciana, amb especial intensitat a les comarques de la Ribera Baixa i la Safor, s'han causat grans danys en el teixit industrial de la zona.  
Aquests danys han deteriorat de manera considerable la situació econòmica i financera de moltes de les empreses, ja siga per la destrucció parcial de les seues instal·lacions productives com pels perjudicis econòmics ocasionats per la paralització de les activitats.  
El Govern Valencià, davant d'aquesta situació, ha decidit establir una sèrie de mesures que pal·lien, en la mesura del possible, els greus efectes produïts.  
Al marge d'unes altres actuacions ja en marxa, relacionades amb el sector agrícola, es tracta d'ajudar les empreses que puguen iniciar la recuperació dels seus negocis, tant si es tracta de reposar els actius sinistrats com de procurar suport financer en condicions favorables.  
Atesa l'oportunitat que els diferents departaments del Govern Valencià realitzen actuacions específiques a fi de pal·liar els danys que s'han produït, de manera que resulte un pla global d'atenció a les comarques esmentades.  
Per això i a proposta del conseller d'Indústria i Comerç, el Govern Valencià acuerda:  
Primer. Instrumentació  
Facultar la Conselleria d'Indústria i Comerç perquè subscriga convenis amb les entitats financeres per instrumentar préstecs, de fins 300 milions de pessetes, amb bonificacions d'interessos destinats a l'adquisició d'actius fixos de les empreses afectades per les inundacions.  
Segon. Quantia de les ajudes  
La quantia de les ajudes s'estableix en un 4% del tipus d'interés de les operacions.  
Tercer. Característiques dels préstecs i càlcul de les ajudes  
3.1 Beneficiaris  
Podran ser beneficiaris dels préstecs que s'han de considerar en el conveni, les empreses, qualsevol que en siga la forma jurídica, i els empresaris individuals que desenvolupen l'activitat a les comarques afectades.  
3.2 Finalitat  
La finalitat dels préstecs serà exclusivament el finançament dels actius fixos.  
3.3 Quantia  
L'import de cadascun dels préstecs que s'han de subvencionar serà de fins cent milions de pessetes.  
3.4 Tipus d'interés i comissió d'obertura Mibor a un any, més un diferencial d'un punt percentual.  
S'aplicarà una comissió única d'obertura del 0'50 per cent de l'import del préstec.  
3.5 Termini d'amortització i carència  
El termini dels préstecs serà com a màxim de set anys, comptadors des de la data de formalització de l'operació, dels quals només seran subvencionables els cinc primers.  
El període de carència s'estableix, com a màxim, en dos anys.  
3.6 Càlcul de les ajudes  
La quantia de les ajudes es determinarà aplicant el percentatge de subvenció al capital viu segons el quadre d'amortització tipus elaborat per la Conselleria d'Indústria i Comerç, tenint en compte el termini i la carència, obviant el sistema financer d'amortització, actualitzant-ne les quanties corresponents a cada període al moment origen de l'operació, que quedarà establert en l'ordre que desplegue aquest acord.  
Quart. Dotació pressupostària  
Els compromisos continguts en aquest acord els assumirà la Conselleria d'Indústria i Comerç ajustant-se als mitjans pressupostaris de què dispose i sense perjudici de les modificacions que es consideren oportunes.  
València, 25 d'octubre de 1996  
El conseller secretari del Govern Valencià  
José Joaquín Ripoll Serrano